b'\n_START_ARTICLE_\nWang Anshi\n_START_SECTION_\n\xc5\xbdivljenje in delo\n_START_PARAGRAPH_\nObdobje dinastije Song v 11. stoletju je bilo obdobje ekonomske rasti, ene najve\xc4\x8djih v dotedanji svetovni zgodovini. Ker cesarska oblast ni sledila dru\xc5\xbebenim spremembam, je prihajalo do pogostih ekonomskih kriz, razvrednotenja denarja, dru\xc5\xbebene polarizacije, pretirane obremenitve ni\xc5\xbejega in srednjega sloja ter birokratizacije. V obdobju dinastije Song se je v primerjavi s preteklimi dinastijami tudi najbolj izpopolnil in razmahnil sistem cesarskih izpitov, ki je zagotavljal \xc5\xa1olane uradnike po meritokratskih na\xc4\x8delih: najsposobnej\xc5\xa1i so zavzemali najvi\xc5\xa1ja mesta v dr\xc5\xbeavni upravi (na veliko nejevoljo dvornih privilegirancev kot so bili evnuhi in veleposestniki). _NEWLINE_Wang Anshi je bil en teh novih uradnikov. Izhajal iz dru\xc5\xbeine ni\xc5\xbejih uradnikov in je \xc5\xbee zgodaj pokazal svojo nadarjenost za u\xc4\x8denje in upravljanje. V starosti 21 let je \xc5\xbee opravil cesarski izpit, po uspehu je bil \xc4\x8detrti, kar mu je omogo\xc4\x8dilo slu\xc5\xbebovanje na cesarskem dvoru. Sprva je dve desetletji slu\xc5\xbeil v provincah na jugu, kjer je vpeljeval svoje ekonomske reforme, ki bi jih kasneje uporabil za ekonomsko reformo celotnega cesarstva. Iz dolgoletnih izku\xc5\xa1enj upravljanja na lokalni ravni je razvil ekonomsko teorijo, v kateri je predpostavil, da sta mo\xc4\x8d in bogastvo cesarstva odvisna od kvalitete \xc5\xbeivljenja prebivalcev cesarstva, tj. od kmetov, delavcev, in\xc5\xbeenirjev, trgovcev, itd. V primerjavi s konfucijanci so bili njegovi pogledi na dru\xc5\xbebeno stvarnost pragmati\xc4\x8dni in realisti\xc4\x8dni. Bolj kot klasike bi se morali u\xc4\x8diti osnove znanosti in tehnologije (politehnika). Vse te novotarije pa so naletele na izrazito neodobravanje med privilegiranimi veleposestniki, ki jih je znatno obdav\xc4\x8dil, in konfucijanskimi konzervativci, ki so menili, da ru\xc5\xa1i naravni/nebe\xc5\xa1ki red.\n_START_SECTION_\nGospodarske reforme\n_START_PARAGRAPH_\nPo opravljenem delu kot uradnik lokalne uprave je Wang sklenil, da je neomejeno \xc5\xa1irjenje posesti veleposestnikov na ra\xc4\x8dun manj\xc5\xa1ih in revnej\xc5\xa1ih kmetov ter javnih povr\xc5\xa1in oslabila gospodarstvo. Leta 1058 je Wang poslal cesarju Renzongu (1022-63) svoje delo Deset tiso\xc4\x8d besednih spomenikov s predlogi dru\xc5\xbebenih, politi\xc4\x8dnih in ekonomskih reform, ki je predvidevalo kontrolo cen, obdav\xc4\x8ditev veleposestnikov, reformo cesarskih izpitov in mikroposojila za kmete. Cesar in konfucijanski ministri nad delom niso bili posebno navdu\xc5\xa1eni. Wang je trdil, da bi bilo treba usposobiti in zaposliti bolj\xc5\xa1e uradnike s sposobnostmi iz znanji primernimi \xc4\x8dasu, ne pa z znanji konfucijanskih klasikov. Kljub temu je na cesarja napravil vtis in ga je vklju\xc4\x8dil v svoje svetovalno telo. Res vpliven pa je postal \xc5\xa1ele po smrti cesarja Renzonga leta 1063. V kratkem medvladju cesarja Yingzonga ni dosegel ni\xc4\x8desar, ga pa je zato v ministrsko ekipo vklju\xc4\x8dil naslednji cesar Shenzong (1067-85), ki mu je dal izvr\xc5\xa1ilna kanclerska pooblastila. Poleg novega cesarja je u\xc5\xbeival tudi podporo visokega uradnika in u\xc4\x8denjaka Shen Kuoja, tako da s svojimi pogledi na dvoru ni bil osamljen._NEWLINE_Z imenovanjem leta 1069 je Wang za\xc4\x8del svoj ve\xc4\x8dplasten program reform, ki je temeljil na fiskalnih ukrepih. Trdi je, da so za pove\xc4\x8danje gospodarske rasti in zdravo dr\xc5\xbeavno gospodarstvo potrebni ne le gospodarski ukrepi, temve\xc4\x8d tudi finan\xc4\x8dna vlaganja, s \xc4\x8dimer bi imeli dolgoro\xc4\x8dno korist tako vlada kot ljudje. Skladno s tem je najprej ustvaril sklad za kmetijska posojila za manj\xc5\xa1e kmete, odkupil njihove dolgove in jih tako re\xc5\xa1il oderu\xc5\xa1kih posojil veleposestnikov. Da bi spodbudili dinami\xc4\x8dno denarno gospodarstvo in zadostili povpra\xc5\xa1evanju, ki ga je ustvarilo raz\xc5\xa1irjeno dr\xc5\xbeavno financiranje, je v gospodarstvo tudi vra\xc4\x8dal ve\xc4\x8d denarja._NEWLINE_Dva ukrepa pa sta pri konzervativcih povzro\xc4\x8dila \xc5\xa1e ve\xc4\x8dji odpor in nemir, to sta bila vi\xc5\xa1ina davka, ki je bila sorazmerna s premo\xc5\xbeenjem, in sistem, pri katerem je vlada dobila ve\xc4\x8djo vlogo pri trgovini. Uradnikom je bilo dovoljeno zaobiti veleposestni\xc5\xa1ke monopole in kupovati blago po najugodnej\xc5\xa1ih tr\xc5\xbenih cenah in na najbolj primernem trgu. Druga podro\xc4\x8dja reform so vklju\xc4\x8devali vzpostavitev sistema milic za va\xc5\xa1ko policijo in za okrepitev voja\xc5\xa1kih rezerv, ustanovitev direktorata za obrambo, vzpostavitev sistema zdravstvenega in socialnega varstva ter pokojninskega sklada, ki se je financiral iz dajatev vseh dru\xc5\xbein.  Wang je tudi reorganiziral akademijo Hanlin, na kateri so se opravljali cesarski izpiti. Poznavanje kitajskih konfucijanskih klasikov je zanemaril in poudaril strokovne te\xc4\x8daje v pravu, upravi, medicini in voja\xc5\xa1ki znanosti, prestrukturiral preglede civilnih slu\xc5\xbeb pri razpravah o politiki in razlagi petih klasikov, pri \xc4\x8demer je odpravil predhodno zahtevano kratko recitiranje klasike in poezije. Vladne uradnike je postavil pod stro\xc5\xbeji nadzor in zagotovil spodbude za napredovanje.\n_START_SECTION_\nReakcija konzervativcev\n_START_PARAGRAPH_\nWang Anshijevi ekonomski ukrepi so vezali nase nezadovoljstvo prej\xc5\xa1njih priviligirancev in pa konfucijanskih konzervativcev, med katerimi so izstopali visoki dvorni uradniki in u\xc4\x8denjaki Sima Guang, Su Dongpo in Ouyang Xiu, ki so mu nasprotovali z vidika tradicije.  Nara\xc5\xa1\xc4\x8dajo\xc4\x8de nezadovoljstvo z nekaterimi reformnimi ukrepi in katastrofalna lakota na severu, zaradi katere kmetje niso bili sposobni vra\xc4\x8dati kratkoro\xc4\x8dnih posojil, sta okrepila stali\xc5\xa1\xc4\x8de konzervativcev proti Wangu.  Njegov ponos je bil ranjen in leta 1074 je zaradi pritiska odstopil, da bi se vrnil naslednje leto, vendar z manj\xc5\xa1o politi\xc4\x8dno mo\xc4\x8djo. \xc5\xa0e vedno je u\xc5\xbeival cesarjevo podporo, ne pa tudi ostalega dvora, na katerem je imela cesarica-vdova zaslombo konzervativcev. Ker ni mogel pridobiti dovolj \xc5\xa1irokega sodelovanja visokih uradnikov in zaradi brezvestnih ali nesposobnih ljudi v ni\xc5\xbeji birokraciji, sta bila Wang in njegova politika obsojena na zaton. Ta frustracija, skupaj s smrtjo svojega sina, je mu\xc4\x8dila Wanga do trenutka, ko se je upokojil konec leta 1076. V upokojitvi je \xc5\xbeivel preprosto, umaknjeno \xc5\xbeivljenje, nadaljeval s svojimi literarnimi in znanstvenimi prizadevanji, ve\xc4\x8dinoma se je posve\xc4\x8dal pisanju in pesni\xc5\xa1tvu. Okvir reform je ostal prete\xc5\xbeno nedotaknjen do cesarjeve smrti v 1085/86, ko je protireformna politika odpravila ve\xc4\x8dino njegovih reform. Umrl leta 1086.'